b'\n_START_ARTICLE_\nFrank Patrick (hokejist)\n_START_SECTION_\n\xc5\xbdivljenje\n_START_PARAGRAPH_\nRodil se je leta 1885, dve leti za svojim bratom Lesterjem. Odrasel je v Montrealu in obiskoval Univerzo McGill. V svojih dneh na univerzi je bil priznan sodnik, sodil je na tekmah lige Montreal Senior Hockey League. Svojo prvo tekmo Stanleyjevega pokala je sodil pri 20 letih._NEWLINE_Ko so z dru\xc5\xbeino od\xc5\xa1li \xc5\xbeivet v Nelson, je z bratom zaigral za tamkaj\xc5\xa1nji Nelson Hockey Club. Amaterska igralska kariera brata Lesterja se je nehala, ko je domov prejel tri vabila med profesionalce, od klubov Ottawa Hockey Club, Montreal Wanderers in Renfrew Millionaires. Odgovoril je na vabilo klubu Renfrew in zahteval tedaj nezasli\xc5\xa1ano vsoto 3.000 $, ker si zares ni \xc5\xbeelel igrati v tako majhnem kraju. Zahteval je tudi zagotovilo, da bo igral v istem klubu tudi Frank, in sicer za 2.000 $. Renfrew je privolil. Ko je Frank zaigral za mo\xc5\xa1tvo, so ga imenovali za najbolj\xc5\xa1ega branilca na svetu._NEWLINE_Po njuni prvi sezoni v Renfrewu sta se brata sestala z o\xc4\x8detom kmalu po tem, ko je Lester prodal dru\xc5\xbeinsko stavbarsko podjetje. Na sre\xc4\x8danju je Frank predlagal ustanovitev nove lige na zahodni obali iz denarja, dobljenega od prodaje podjetja. Prav tako je predlagal izgradnjo umetnih drsali\xc5\xa1\xc4\x8d na istem obmo\xc4\x8dju, torej zahodni obali, kjer so hokej redko igrali in bolj malo poznali. Lester se je sprva zbal glede finan\xc4\x8dnega vidika ideje, medtem ko je o\xc4\x8de Frankovo idejo podprl. Porabili so 350.000 $ za dvorano z 10.000 sede\xc5\xbei v Vancouvru in \xc5\xa1e nadaljnjih 125.000 $ za dvorano v Victorii, ki je sprejela 4.200 obiskovalcev. Dvorana v Vancouvru je bila ta\xc4\x8das najve\xc4\x8dja zgradba v celotni Kanadi._NEWLINE_Nova liga se je imenovala Pacific Coast Hockey Association (PCHA), njena premierna sezona je bila sezona 1911/12. Frank je postal direktor mo\xc5\xa1tva Vancouver Millionaires in obenem zasedal mesto predsednika lige. Frank je v drugi sezoni (1912/13) prepri\xc4\x8dal svojega biv\xc5\xa1ega soigralca v obrambi Cyclona Taylorja, da se mu v mo\xc5\xa1tvu pridru\xc5\xbei, in s tem ligi dodal naboj zvezdni\xc5\xa1tva. Tisto sezono je Frank na eni tekmi zabil \xc5\xa1est golov in postavil rekord, ki ga ni odtlej presegel noben NHL branilec. Frank je bil vodja mo\xc5\xa1tva na ledu in zunaj njega, ter popeljal mo\xc5\xa1tvo do osvojitve Stanleyjevega pokala 1915. Predsednik lige je ostal do leta 1924._NEWLINE_Frank je v \xc4\x8dasu oblikovanja in razvoja lige PCHA igri dodal nove komponente in pravila, ki so postali klju\xc4\x8dni elementi modernega hokeja. Dodal je: modro \xc4\x8drto, podajo napadalcu in sistem kon\xc4\x8dnice. Spremembe so nato prevzele ostale lige in \xc5\xa1porti po vsem svetu. Skupaj z bratom sta uvedla \xc5\xa1tevilke na igralskih hrbtih, s \xc4\x8dimer sta pomagala obiskovalcem pri la\xc5\xbejem prepoznavanju igralcev. Dovolila sta, da se lahko plo\xc5\xa1\xc4\x8dek brcne kamor koli, le v mre\xc5\xbeo ne. Prav tako sta vratarjem dovolila, da se za plo\xc5\xa1\xc4\x8dkom vr\xc5\xbeejo po tleh, namesto da vseskozi branijo v stoje\xc4\x8dem polo\xc5\xbeaju. Odgovorna sta bila tudi za bele\xc5\xbeenje podaj in uvedbo kazenskega strela. Vsega skupaj Franku pripisujejo 22 pravil, ki \xc5\xa1e danes sestavljajo Pravilnik lige NHL. Odtod izvira tudi Frankov vzdevek "Brains of Modern Hockey" ("Mo\xc5\xbegani modernega hokeja")._NEWLINE_Liga je nato za\xc4\x8dela finan\xc4\x8dno do\xc5\xbeivljati te\xc5\xbeke \xc4\x8dase, kar je Lester \xc5\xbee predhodno napovedal. Frank je zato igral na vse manj tekmah, ker je skrbel za poslovno plat lige. Ker sta leta 1924 v ligi ostali le \xc5\xa1e dve mo\xc5\xa1tvi, sta se ti pridru\xc5\xbeili ligi WCHL, kar je povzro\xc4\x8dilo razpad lige PCHA. Dve leti kasneje, ko je hokej na ledu na zahodu prakti\xc4\x8dno zamrl, je Frank prodal \xc5\xa1est igralcev obeh mo\xc5\xa1tev v ligo NHL za ob\xc4\x8dutno vsoto 250.000 $. Sam je ostal na zahodu, \xc4\x8deprav je prejemal \xc5\xa1tevilne ponudbe novih NHL klubov. Lester je na drugi strani eno od ponudb sprejel in pri\xc4\x8del dolgo in uspe\xc5\xa1no kariero kot trener in nato direktor mo\xc5\xa1tva New York Rangers. Frank se je leta 1933 vseeno preselil na vzhod in postal upravni direktor lige NHL v sezoni 1933/34, a je z mesta odstopil, da bi zasedel mesto trenerja mo\xc5\xa1tva Boston Bruins od 1934 do 1936. Po kratki vrnitvi v Britansko Kolumbijo je prevzel posle mo\xc5\xa1tva Montreal Canadiens leta 1939. Klub je zapustil leta 1941 zaradi sr\xc4\x8dnega napada._NEWLINE_Med Patrickovimi prispevki k hokeju na ledu so: modra \xc4\x8drta, kazenski strel, kazen zaustavljanja ob ogradi in dviganje palice ob zadetku, ki jih je sam predlagal. Prav tako je izustil znano prerokbo: "Sanjam o dnevu, ko bodo mo\xc5\xa1tva za vsako tekmo oblekla dva vratarja." Ta trditev je postala realnost v sezoni 1964/65._NEWLINE_Leta 1950 je bil kot graditelj hokeja sprejet v Hokejski hram slavnih lige NHL. Prav tako je bil sprejet v \xc5\xa0portni hram slavnih Britanske Kolumbije, ustanovljen leta 1966._NEWLINE_Umrl je 29. junija 1960 za sr\xc4\x8dnim napadom. Umrl je \xc5\xa1tiri tedne za svojim bratom, ki je prav tako umrl za sr\xc4\x8dnim napadom.'